Μπάρες με σπιτικό φυστικοβούτυρο από φυστίκια Αιγίνης και σταφίδες
Για να γίνει το κολατσιό μας όσο πιο θρεπτικό και νόστιμο γίνεται, ετοιμάζουμε μπάρες με σπιτικό φυστικοβούτυρο από φυστίκια Αιγίνης και σταφίδες.
120 γρ. ψίχα από φυστίκια Αιγίνης ανάλατα και ωμά + 180 γρ. επιπλέον, ψημένη στους 160°C για 6 λεπτά, χοντροσπασμένη + 140 γρ. επιπλέον, αλεσμένη σε σκόνη, 30 ml ελαιόλαδο (ή ηλιέλαιο ή λάδι καρύδας) , 80 γρ. σταφίδες της αρεσκείας μας (ή κράνμπερις) , 120 γρ. μέλι
Για να φτιάξουμε μπάρες με σπιτικό φυστικοβούτυρο από φυστίκια Αιγίνης και σταφίδες, αρχικά χτυπάμε καλά στον πολυκόφτη τα 120 γρ. φυστίκια μαζί με το έλαιο που επιλέξαμε, μέχρι να φτιάξουμε ένα μείγμα με την υφή βουτύρου. Σε ένα μπολ ανακατεύουμε τα 180 γρ. και τα 140 γρ. φυστίκια μαζί με τις σταφίδες. Προσθέτουμε το φυστικοβούτυρο που ετοιμάσαμε και ανακατεύουμε καλά. Σε ένα κατσαρολάκι ή σε μπρίκι βράζουμε το μέλι σε μέτρια φωτιά για 1 λεπτό (από όταν αρχίσει ο βρασμός).Το αδειάζουμε στο μπολ με το μείγμα που ετοιμάσαμε (πρέπει να βράσει το μέλι για να σταθεροποιηθούν οι μπάρες). Ανακατεύουμε με μια σπάτουλα.Στρώνουμε με αντικολλητικό χαρτί ένα τετράγωνο ταψάκι με μήκος πλευράς 12 εκ. και αδειάζουμε εκεί το μείγμα, ισιώνοντάς το με τις παλάμες μας. Το αφήνουμε να κρυώσει καλά και να σφίξει σε δροσερό σημείο ή στο ψυγείο. Κόβουμε σε 8 μακρόστενες μπάρες.
Μέλι,Σταφίδες,Φυστίκια